Na temelju članka 91. Zakona o proračunu (“Narodne novine” broj 144/21) i članka 37. Statuta Grada Šibenika ("Službeni glasnik Grada Šibenika" br. 2/21), Gradsko vijeće Grada Šibenika na 2. sjednici održanoj 18. srpnja 2025. godine usvaja

**Godišnji izvještaj o provedbi Višegodišnjeg plana uravnoteženja Proračuna Grada Šibenika za 2024. godinu**

Gradsko vijeće Grada Šibenika je uz Proračun Grada Šibenika za razdoblje 2024. – 2026. godine donijelo Višegodišnji plan uravnoteženja Proračuna Grada Šibenika kojim je planirano sukcesivno pokriće manjka prihoda i primitaka u navedenom trogodišnjem razdoblju u iznosima kako slijedi:

* 2024. - u iznosu od 1.900.000 eura;
* 2025. – u iznosu od 1.100.000 eura;
* 2026. – u iznosu od 1.000.000 eura.

Za procjenu iznosa visine manjka korišteni su podaci iz konsolidiranih financijskih izvještaja razine 23 iz 2022. godine u dijelu koji se odnosi na iznos manjka prihoda i primitaka za pokriće u sljedećem razdoblju te podaci iz financijskih izvještaja Grada Šibenika razine 22 za razdoblje siječanj – rujan 2023. godine.

U 2024. godini dolazi do značajnog povećanja prihoda poslovanja Grada Šibenika (podaci iz financijskih izvještaja razine 22) u odnosu na 2023. godinu i to za 5.703.075,52 eura, što je dokaz da je Grad uložio dodatne napore u svrhu realizacije mjera za otklanjanje uzroka nastanka negativnog poslovanja te mjera za stabilno održivo poslovanje. Najznačajnije povećanje prihoda unutar ovog razreda bilježe:

* Porez i prirez na dohodak – ostvarenje u odnosu na isto izvještajno razdoblje 2023. godine je veće za 4.927.761,49 eura, a vrijednosno najznačajnije povećanje bilježi porez na dohodak od nesamostalnog rada i drugih samostalnih djelatnosti, porez na dohodak od imovine i imovinskih prava, porez na dohodak od iznajmljivanja stanova, soba i postelja putnicima i turistima te porez na dohodak od kapitala;
* Porezi na imovinu (porez na kuće za odmor, porez na promet nekretnina) – ostvarenje je veće za 1.004.113,63 eura, zbog većeg ostvarenja poreza na kuće za odmor za 544.223,63 eura i poreza na promet nekretnina za 459.890,00 eura;
* Prihodi od nefinancijske imovine – ostvarenje je veće za 240.965,95 eura zbog većih prihoda od naknada za uporabu pomorskog dobra te prihoda od zakupa poslovnog prostora;
* Pomoći temeljem prijenosa EU sredstava – bilježe povećanje za 795.969,51 eura;
* Ostali nespomenuti prihodi – bilježe veće ostvarenje za 600.852,70 eura zbog više ostvarenih prihoda od stalne naknade za pravo građenja;
* Komunalna naknada - bilježi veće ostvarenje u odnosu na 2023. godinu za 206.222,56 eura.

Prihodi od prodaje nefinancijske imovine također bilježe povećanje u odnosu na 2023.

godinu za 958.022,76 eura zbog više ostvarenih prihoda od prodaje zemljišta u vlasništvu Grada Šibenika u Industrijskoj zoni Podi.

Grad je dosad posebnu pažnju posvećivao praćenju natječaja iz EU fondova te pripremi i prijavi projekata na iste. U 2024. godini su sklopljeni brojni ugovori o dodjeli bespovratnih EU sredstava, kao i ugovori o sufinanciranju projekata iz nacionalnih izvora ukupne vrijednosti 5.495.143,37 eura, čime se značajno rasteretilo financiranje provedbe projekata iz izvora Proračuna.

Kao posljedica rasta prihoda Grad je u financijskim izvještajima razine 22 za 2024. godinu ostvario višak prihoda i primitaka u iznosu od 6.001.488,82 eura te je na taj način u cijelosti pokrio manjak prihoda Grada Šibenika iz prethodnih godina koji je na dan 31.12.2023. godine ukupno iznosio 1.908.031,19 eura, odnosno nakon određenih korekcija kroz 2024. godinu koje su se evidentirale u korist rezultata, smanjen je na iznos od 1.815.569,20 eura. U konsolidiranim financijskim izvještajima razine 23 za 2024. godinu u obrascu PRRAS je iskazan višak prihoda i primitaka u iznosu od 4.125.992,41 eura te je na taj način također u cijelosti pokriven i preneseni konsolidirani manjak koji je na dan 31.12.2023. godine iznosio 2.229.289,87 eura, odnosno nakon određenih korekcija kroz 2024. godinu koje su se evidentirale u korist rezultata, smanjen je na iznos od 2.138.576,57 eura.

Sukladno navedenom, Grad je kontinuirano u 2024. godini podmirivao sve svoje obveze kao i obveze proračunskih korisnika u zakonskim rokovima. Saldo novčanih sredstava na redovnom računu Proračuna na dan 31.12.2024. godine je iznosio 8.532.546,58 eura.

U nastavku se daje tabelarni prikaz izvršenja planiranih mjera u 2024. godini, a u svrhu pokrića manjka prihoda iz prethodnih godina.

|  |  |  |  |  |
| --- | --- | --- | --- | --- |
| **NAZIV MJERE**  | **NAČIN PROVEDBE**  | **ROK PROVEDBE**  | **TROGODIŠNJI** **FINANCIJSKI** **UČINAK -** EUR | **IZVRŠENO U** **2024. -** EUR |
| Praćenje naplate prihoda i provođenje mjera prisilne naplate  | Postupanje prema važećem Pravilniku o postupcima naplate potraživanja  | 31.12.2026.  | 100.000,00  | 332.866,88  |
| Povećanje financiranja proračunskih projekata i aktivnosti iz vanjskih izvora financiranja  | Veća orijentiranost na EU i nacionalne izvore financiranja apliciranjem projekata  | 31.12.2026.  | 3.000.000,00  |  3.414.598,43   |
| Učinkovito raspolaganje nekretninama  | Veći broj objekata danih u najam i zakup i veći prihodi od prodaje  | 31.12.2026.  | 600.000,00  | 630.347,06  |
| Obračun zakonskih zateznih kamata  | Programsko rješenje obračuna zateznih kamata i prikaz na izdanim računima  | 31.12.2026.  | 100.000,00  | 85.067,83  |
| Implementacija sustava videonadzora na javnim površinama  | Jednostavnije evidentiranje prometnih i komunalnih prekršaja  | 31.12.2026.  | 200.000,00  | 399.234,44  |

KLASA: 400-07/23-01/04

URBROJ: 2182-1-06/1-25- 8

Šibenik, 18. srpnja 2025.

# GRADSKO VIJEĆE GRADA ŠIBENIKA

 PREDSJEDNIK

 dr. sc. Dragan Zlatović,v.r.